
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΔΕΥΤΕΡΟ Αρ. Φύλλου 915 

20 Μαίου 2015 


ΑΠΟΦΑΣΕΙ Σ 

Αριθμ. Φ.361.22/26/79840/Ε3 

Καθορισμός της διαδικασίας, υποβολής αιτήσεων και 
επιλογής διευθυντών σχολικών μονάδων και εργα¬ 
στηριακών κέντρων. 

Ο ΑΝΑΠΛΗΡΩΤΗΣ ΥΠΟΥΡΓΟΣ 
ΠΟΛΙΤΙΣΜΟΥ, ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ 

Έχοντας υπόψη: 

1. Τις διατάξεις του Κεφαλαίου Γ'του ν. 4327/2015 (Α'50) 
«Επείγοντα μέτρα για την Πρωτοβάθμια, Δευτεροβάθμια 
και Τριτοβάθμια Εκπαίδευση και άλλες διατάξεις». 

2. Την αριθμ. Υ. 100/20-2-2015 (Β' 299) απόφαση του 
Πρωθυπουργού «Ανάθεση αρμοδιοτήτων στον αναπλη¬ 
ρωτή Υπουργό Πολιτισμού, Παιδείας και Θρησκευμάτων 
Αναστάσιο Κουράκη». 

3. Το γεγονός ότι από τις διατάξεις αυτής της από¬ 
φασης δεν προκαλείται δαπάνη σε βάρος του κρατικού 
προϋπολογισμού, αποφασίζουμε: 

Α. Ορίζουμε τη διαδικασία υποβολής των αιτήσεων 
και επιλογής των διευθυντών σχολικών μονάδων και 
εργαστηριακών κέντρων ως εξής: 

Αρθρο 1 

Προκήρυξη - υποβολή αιτήσεων 

Ο οικείος Διευθυντής Εκπαίδευσης εκδίδει προκήρυξη 
πλήρωσης θέσεων διευθυντών σχολικών μονάδων και 
εργαστηριακών κέντρων με την οποία προσκαλούνται 
οι ενδιαφερόμενοι εκπαιδευτικοί που έχουν τα νόμιμα 
προσόντα και επιθυμούν να συμμετάσχουν στη διαδι¬ 
κασία επιλογής να υποβάλουν αίτηση που συνοδεύεται 
από τα αναγκαία δικαιολογητικά, εντός της προθεσμίας 
που προβλέπεται στη σχετική προκήρυξη. 

Η προκήρυξη αναρτάται στην ιστοσελίδα της Διεύθυν¬ 
σης Εκπαίδευσης και κοινοποιείται σε όλες τις σχολικές 
μονάδες αρμοδιότητάς της. 

Αρθρο 2 

Διαδικασία υποβολής αιτήσεων 

Οι αιτήσεις υποψηφιότητας για τοποθέτηση σύμφωνα 
με την παρ. 2 του άρθρου 17 του Ν. 4327/2015 υποβάλ¬ 
λονται όπως προβλέπεται από τις διατάξεις της παρ. 1 
του άρθρου 22 του ίδιου νόμου και συνοδεύονται από: 


1. Βιογραφικό σημείωμα. 

2. Αντίγραφα τίτλων σπουδών και μετεκπαίδευσης. 

3. Αποδεικτικά γνώσης ξένων γλωσσών. 

4. Πιστοποιητικό επιμόρφωσης στις Τ.Π.Ε. 

5. Αντίγραφα άλλων σχετικών τίτλων που τυχόν έχει 
αποκτήσει ο υποψήφιος. 

6. Βεβαιώσεις ή υπηρεσιακά έγγραφα που αφορούν 
στην υπηρεσιακή κατάσταση, στην καθοδηγητική και 
διοικητική εμπειρία καθώς και τη συμμετοχή σε υπηρε¬ 
σιακά συμβούλια, τα οποία πρέπει να αναφέρουν χρόνο 
έναρξης και λήξης, κατά περίπτωση. 

7. Υπεύθυνη δήλωση του Ν. 1599/1986 με την οποία 
βεβαιώνεται ότι α) ο εκπαιδευτικός δεν έχει καταδικα¬ 
στεί τελεσίδικα για πειθαρχικό παράπτωμα με την ποινή 
της προσωρινής ή της οριστικής παύσης σύμφωνα με 
τα οριζόμενα στο άρθρο 109 του Υπαλληλικού Κώδικα 
(Ν. 3528/2007 Α' 26) και β) δεν συντρέχουν τα κωλύματα 
διορισμού της παρ. 1 του άρθρου 8 του ίδιου κώδικα, 
σύμφωνα με τις διατάξεις της παρ. 6 του άρθρου 17 
του Ν. 4327/2015. 

8. Δήλωση προτίμησης και σειρά προτίμησης Σχο¬ 
λικών μονάδων και ΕΚ. όπου θέτει υποψηφιότητα ο 
εκπαιδευτικός. 

Όλοι οι τίτλοι σπουδών που προέρχονται από ιδρύ¬ 
ματα ανώτατης εκπαίδευσης της αλλοδαπής, πρέπει να 
είναι αναγνωρισμένοι από το Δ.Ο.Α.Τ.Α.Π./ΔΙ.Κ.Α.Τ.Σ.Α. 
ή το Ινστιτούτο Τεχνολογικής Εκπαίδευσης (Ι.Τ.Ε.), ή 
το Συμβούλιο Αναγνώρισης Επαγγελματικών Ισοτιμιών 
(Σ.Α.Ε.Ι.). Τυχόν ξενόγλωσσες βεβαιώσεις ή έγγραφα 
πρέπει να έχουν επίσημα μεταφραστεί από την αρμόδια 
υπηρεσία του Υπουργείου Εξωτερικών ή άλλο αρμόδιο 
κατά νόμο όργανο. 

Μετά τη λήξη της προθεσμίας υποβολής των αιτή¬ 
σεων δεν γίνεται δεκτή οποιαδήποτε μεταβολή στη 
δήλωση προτίμησης, ενώ επιτρέπεται η προσκόμιση 
των συνοδευτικών δικαιολογητικών της αίτησης εντός 
προθεσμίας δύο εργάσιμων ημερών από αυτή. 

Παράλληλα οι υποψήφιοι αποστέλλουν στις σχολικές 
μονάδες για τις οποίες έχουν εκδηλώσει ενδιαφέρον 
τοποθέτησης όλα εκείνα τα στοιχεία που προβλέπονται 
στην παρ. 4 του άρθρου 19 του Ν. 4327/2015, τα οποία 
πρέπει να λάβει υπόψη ο σύλλογος διδασκόντων κατά 
τη διαδικασία της μυστικής ψηφοφορίας. 

Άρθρο 3 

Αποτίμηση κριτηρίων 

Οι Διευθύνσεις Εκπαίδευσης μετά τη λήξη υποβολής 
των αιτήσεων προβαίνουν σε σύνταξη πινάκων δεκτών 
και μη δεκτών υποψηφιοτήτων στη διαδικασία επιλογής 
με βάση τις προϋποθέσεις που προβλέπονται στην κείμε¬ 
νη νομοθεσία, καθώς και στην αποτίμηση και σύνταξη πι¬ 
νάκων των μοριοδοτούμενων κριτηρίων των υποψηφίων. 

Οι ανωτέρω πίνακες αναρτώνται στην ιστοσελίδα της 
Διεύθυνσης για ενημέρωση των υποψηφίων οι οποίοι 
δύνανται να υποβάλουν ενστάσεις εντός αποκλειστι¬ 
κής προθεσμίας τριών ημερών. Μετά την εκδίκαση των 
ενστάσεων από τα διευρυμένα οικεία ΠΥΣΠΕ-ΠΥΣΔΕ 
αναρτώνται οι αναμορφωμένοι πίνακες. 

Άρθρο 4 

Πίνακες υποψηφίων 

Κάθε Διεύθυνση Εκπαίδευσης λαμβάνοντας υπόψη τις 
δηλώσεις προτίμησης των υποψηφίων, ενημερώνει τις 
αντίστοιχες Διευθύνσεις Εκπαίδευσης για τους υποψη¬ 
φίους που εκδήλωσαν ενδιαφέρον για τοποθέτηση σε 
σχολική μονάδα ή εργαστηριακό κέντρο αρμοδιότητας 
τους, αποστέλλοντας ταυτόχρονα και την αποτίμηση 
των μοριοδοτούμενων κριτηρίων. 

Άρθρο 5 

Πίνακες εκλογέων 

Με ευθύνη των οικείων Διευθύνσεων Εκπαίδευσης 
καταρτίζονται πίνακες εκλογέων ανά σχολική μονάδα 
και εργαστηριακό κέντρο σύμφωνα με την παρ. 4 του 2 
άρθρου 19 του Ν. 4327/2015. Οι εκπαιδευτικοί - εκλογείς 
που συμπληρώνουν διδακτικό ωράριο σε δύο ή περισ¬ 
σότερα σχολεία ισόποσες ώρες εντάσσονται στους 
καταλόγους των σχολικών μονάδων τοποθέτησης τους. 

Οι εν λόγω πίνακες αποστέλλονται στις αντίστοιχες 
σχολικές μονάδες. 

Άρθρο 6 

Παρουσίαση υποψηφίων 
στους συλλόγους διδασκόντων 

Οι υποψήφιοι μπορούν να επισκεφτούν τις σχολικές 
μονάδες και τα εργαστηριακά κέντρα για τις οποίες 
έχουν καταθέσει υποψηφιότητα, για να αυτοπαρουσι- 
αστούν στο σύλλογο διδασκόντων. Επίσης, ο σύλλογος 
διδασκόντων έχει τη δυνατότητα να προσκαλέσει τον 
υποψήφιο να αυτοπαρουσιαστεί σε περίπτωση που ο 
τελευταίος δεν το έχει πράξει με δική του πρωτοβου¬ 
λία. Σε κάθε περίπτωση, η μη πραγματοποίηση των 
παραπάνω δεν επιφέρει καμία συνέπεια ούτε στις 
υποψηφιότητες ούτε στην εγκυρότητα της εκλογικής 
διαδικασίας. Για την πραγματοποίηση των παραπάνω 
ο εκπαιδευτικός δικαιούται σχετικής άδειας από την 
προϊστάμενη αρχή του. 

Άρθρο 7 

Εφορευτικές Επιτροπές 
και Κεντρική Επιτροπή Εκλογών 

Σε κάθε σχολική μονάδα και εργαστηριακό κέντρο 
εκλέγεται από το σύλλογο διδασκόντων τριμελής εφο¬ 
ρευτική επιτροπή προκειμένου να προετοιμάσει και να 
διεξαγάγει τη μυστική ψηφοφορία του άρθρου 19 του 
Ν. 4327/2015. Στην εφορευτική επιτροπή δεν μπορούν 
να μετέχουν υποψήφιοι. 


Σε περίπτωση που δεν είναι δυνατό να συγκροτηθεί 
τριμελής επιτροπή είναι δυνατό να λειτουργήσει με 
ελλιπή σύνθεση. 

Στην έδρα κάθε Διεύθυνσης Εκπαίδευσης συγκρο¬ 
τείται με απόφαση του Διευθυντή Εκπαίδευσης τρι¬ 
μελής Κεντρική Επιτροπή Εκλογών, η οποία έχει ως 
αρμοδιότητα το συντονισμό του έργου των εφορευτι¬ 
κών επιτροπών της προηγούμενης παραγράφου καθώς 
επίσης και τη συγκέντρωση των πρακτικών τους. Στην 
αρμοδιότητα της Κεντρικής Επιτροπής περιλαμβάνεται 
επίσης ο αποκλεισμός των υποψηφίων που δεν έλαβαν 
το απαιτούμενο ποσοστό του 20%, καθώς και ο υπο¬ 
λογισμός των μορίων που λαμβάνουν οι υποψήφιοι που 
συνεχίζουν στη διαδικασία με βάση τον αριθμό ψήφων 
που έλαβαν. 

Ο αριθμός των μορίων που ο υποψήφιος λαμβάνει 
κατά τη μυστική ψηφοφορία υπολογίζεται ως ακολού¬ 
θως: το ποσοστό των ψήφων που έλαβε επί του συνό¬ 
λου των έγκυρων ψήφων ανάγεται σε ποσοστό επί των 
δώδεκα (12) μορίων που μπορεί να λάβει κατ’ ανώτατο 
όριο ο υποψήφιος. Ο αριθμός των μορίων που προκύπτει 
στρογγυλοποιείται με προσέγγιση εκατοστού. 

Άρθρο 8 
Ψηφοδέλτια 

Με ευθύνη των εφορευτικών επιτροπών εκτυπώνονται 
σε λευκό χαρτί μεγέθους Α4 τα ψηφοδέλτια που ανα¬ 
γράφουν αλφαβητικά το ονοματεπώνυμο και το πατρώ¬ 
νυμο των υποψηφίων. Επίσης, η εφορευτική επιτροπή 
φροντίζει για την προμήθεια φακέλων λευκού χρώματος 
και λευκών ψηφοδελτίων. 

Άρθρο 9 
Ψηφοφορία 

Πριν την έναρξη της διαδικασίας η εφορευτική επι¬ 
τροπή αντιπαραβάλλει τον πίνακα των εκλογέων με 
τον αριθμό των παρόντων στην ειδική συνεδρίαση του 
Συλλόγου Διδασκόντων, για να διαπιστώσει εάν υπάρχει 
η προϋπόθεση της αυξημένης συμμετοχής τουλάχιστον 
κατά 65% των εκλογέων ώστε να προχωρήσει η διαδι¬ 
κασία της εκλογής. 

Κάθε ψηφοφόρος παίρνει από την εφορευτική επιτρο¬ 
πή το λευκό ψηφοδέλτιο, το ψηφοδέλτιο που αναγράφει 
τα ονοματεπώνυμα των υποψηφίων και αφού σημειώ¬ 
σει το σταυρό προτίμησης τοποθετεί το ψηφοδέλτιο 
στο φάκελο. Ο φάκελος σφραγίζεται και ρίχνεται στην 
ψηφοδόχο. 

Κάθε ψηφοφόρος σημειώνει στο ψηφοδέλτιο μέχρι 
ένα σταυρό. Λαθεμένη σημείωση ή απουσία σταυρού 
ακυρώνει το ψηφοδέλτιο. 

Η εφορευτική επιτροπή ελέγχει τα στοιχεία αυτών που 
ψηφίζουν, σημειώνει τα ονόματα τους στον πίνακα των 
εκλογέων και τους καταγράφει σε ξεχωριστή κατάστα¬ 
ση ψηφισάντων, όπου και υπογράφουν. 

Κατά τη διάρκεια της ψηφοφορίας, της διαλογής των 
ψηφοδελτίων και της έκδοσης των αποτελεσμάτων μπο¬ 
ρούν να είναι παρόντες στην εφορευτική επιτροπή οι 
ίδιοι οι υποψήφιοι ή αντιπρόσωποι τους. Σε καμιά όμως 
περίπτωση δεν επιτρέπεται να υποκαθιστούν μέλη της 
εφορευτικής επιτροπής κατά την ψηφοφορία ή να συμ¬ 
μετέχουν στη διαδικασία διαλογής των ψηφοδελτίων 
και, πολύ περισσότερο, της καταμέτρησης των ψήφων. 

Κάθε υποψήφιος έχει δικαίωμα να αποσύρει την υπο¬ 
ψηφιότητα του πριν την έναρξη της ψηφοφορίας με έγ¬ 
γραφη δήλωση του την οποία καταθέτει στην εφορευτική 
επιτροπή της οικείας σχολικής μονάδας ή εργαστηριακού 
κέντρου. Στην περίπτωση αυτή αποκλείεται από τη δια¬ 
δικασία και τη συνέχιση της επιλογής στο συγκεκριμένο 
σχολείο, διατηρεί όμως το δικαίωμα υποψηφιότητας του 
στις υπόλοιπες σχολικές μονάδες και εργαστηριακά κέ¬ 
ντρα για τις οποίες έχει εκδηλώσει ενδιαφέρον. 

Άρθρο 10 

Διαλογή 

Η εφορευτική επιτροπή, μετά το τέλος της ψηφοφο¬ 
ρίας, συνεδριάζει και κάνει τη διαλογή των ψήφων ως 
εξής: 

α. Αποσφραγίζει την ψηφοδόχο, βγάζει τους φακέλους, 
τους αριθμεί και τους μονογράφει. 

β. Ανοίγει τους φακέλους με τα ψηφοδέλτια και μο- 
νογράφει δίπλα από το όνομα του υποψηφίου που έχει 
σταυρό προτίμησης. 

γ. Κρίνει, αμέσως μετά το άνοιγμα κάθε φακέλου, το 
κύρος των ψηφοδελτίων που περιέχονται σ’ αυτόν και 
αποφασίζει την ακύρωση ψηφοδελτίου, αν συντρέχει 
νόμιμος λόγος. Τα ψηφοδέλτια είναι άκυρα αν έχουν 
σημεία τα οποία παραβιάζουν τη μυστικότητα της ψη¬ 
φοφορίας ή αν βρεθούν στο φάκελο περισσότερα από 
ένα ψηφοδέλτια. Τα λευκά ψηφοδέλτια καταμετρώνται 
ως έγκυρα. 

δ. Κάνει τη διαλογή των ψηφοδελτίων, προβαίνει στην 
καταμέτρηση των ψήφων που έλαβε κάθε υποψήφιος 
και καταγράφει το αποτέλεσμα της στο πρακτικό που 
συντάσσει για τη διενέργεια της εκλογής. 

Αρθρο 11 

Πρακτικά εκλογής 

Η εφορευτική επιτροπή τηρεί με λεπτομέρεια πρακτι¬ 
κά για την εκλογή στα οποία αναφέρονταί: ολόκληρη 
η πορεία της εκλογής, κάθε θέμα που παρουσιάστηκε 
κατά τη διάρκεια αυτής, καθώς και οι αποφάσεις που 
αυτή έλαβε, οι οποίες πρέπει να είναι πλήρως αιτιο¬ 
λογημένες. Το εν λόγω πρακτικό επίσης περιλαμβάνει 
κατάσταση υποψηφίων που δεν έλαβαν το απαιτούμενο 
ποσοστό του 20% και αποκλείονται. 

Μετά την καταμέτρηση των ψήφων τα αποτελέσματα 
της μυστικής ψηφοφορίας θα αποστέλλονται αυθημε¬ 
ρόν στην Κεντρική Επιτροπή Εκλογών με ηλεκτρονικό 
τρόπο, με τη φροντίδα και την ευθύνη του προέδρου 
της εφορευτικής επιτροπής. 

Με τη φροντίδα και την ευθύνη των προέδρων των 
εφορευτικών επιτροπών συντάσσεται πρακτικό, το 
οποίο παραμένει στη σχολική μονάδα ή εργαστηριακό 
κέντρο μαζί με τους φακέλους και τα ψηφοδέλτια της 
μυστικής ψηφοφορίας. Επικυρωμένο αντίγραφο του 
πρακτικού θα υποβάλλεται την επόμενη ημέρα στην 
Κεντρική Επιτροπή Εκλογών. 

Η Κεντρική Επιτροπή Εκλογών τηρεί με λεπτομέρεια 
πρακτικό στο οποίο μεταξύ άλλων περιλαμβάνεται η 
πρόταση για τον αποκλεισμό των υποψηφίων που δεν 
έλαβαν το απαιτούμενο ποσοστό του 20%, καθώς επί¬ 
σης και ο υπολογισμός των μορίων που λαμβάνουν οι 
υποψήφιοι που συνεχίζουν στη διαδικασία με βάση τον 
αριθμό των ψήφων που έλαβαν. Το πρακτικό, υπογε¬ 
γραμμένο από τον πρόεδρο της επιτροπής, διαβιβάζεται 
στην οικεία Διεύθυνση Εκπαίδευσης. 


Αρθρο 12 

Ενστάσεις 

Οι υποψήφιοι μπορούν κατά τη διαδικασία εκλογής 
να ασκήσουν ένσταση ενώπιον της οικείας εφορευτι¬ 
κής επιτροπής η οποία αποφασίζει άμεσα επ’ αυτής. 
Η εν λόγω απόφαση συμπεριλαμβάνεται στο πρακτικό 
εκλογής. 

Αρθρο 13 

Τελικός πίνακας μοριοδότησης 

Με ευθύνη της οικείας Διεύθυνσης Εκπαίδευσης κα¬ 
ταρτίζεται ο τελικός πίνακας υποψηφίων ανά σχολική 
μονάδα και εργαστηριακό κέντρο που περιλαμβάνει το 
άθροισμα της μοριοδότησης της επιστημονικής - παιδα¬ 
γωγικής συγκρότησης και κατάρτισης, της υπηρεσιακής 
κατάστασης διοικητικής και καθοδηγητικής εμπειρίας 
καθώς και της μοριοδότησης από την μυστική ψηφο¬ 
φορία του συλλόγου διδασκόντων. 

Οι ανωτέρω πίνακες αναρτώνται στην ιστοσελίδα της 
Διεύθυνσης. Κατά των πινάκων αυτών δύναται να υπο¬ 
βληθούν ενστάσεις εντός αποκλειστικής προθεσμίας 
τριών (3) ημερών. 

Μετά την εκδίκαση των ενστάσεων από τα διευρυ- 
μένα οικεία ΠΥΣΠΕ-ΠΥΣΔΕ οι αναμορφωμένοι πίνακες 
υποβάλλονται προς κύρωση στον οικείο Περιφερειακό 
Διευθυντή Εκπαίδευσης και αναρτώνται στην ιστοσε¬ 
λίδα της Διεύθυνσης. 

Αρθρο 14 
Τ οποθέτηση 

Η τοποθέτηση των διευθυντών σχολικών μονάδων και 
εργαστηριακών κέντρων γίνεται με απόφαση του Περι¬ 
φερειακού Διευθυντή Εκπαίδευσης ύστερα από πρόταση 
των οικείων διευρυμένων ΠΥΣΠΕ-ΠΥΣΔΕ 

Τα ανωτέρω συμβούλια διαμορφώνουν την πρόταση 
τους λαμβάνοντας υπόψη τους κυρωμένους πίνακες 
καθώς και τις δηλωθείσες προτιμήσεις των υποψηφίων. 

Β. Ορίζουμε τη διαδικασία υποβολής των αιτήσεων 
και επιλογής των υποδιευθυντών σχολικών μονάδων 
και εργαστηριακών κέντρων, καθώς και των υπευθύνων 
τομέων Ε.Κ. ως εξής: 

Αρθρο 15 

Πρόσκληση - υποβολή αιτήσεων 

Ο οικείος Διευθυντής Εκπαίδευσης προσκαλεί τους 
εκπαιδευτικούς που έχουν τα τυπικά προσόντα και επι¬ 
θυμούν να ασκήσουν καθήκοντα υποδιευθυντή σχολικής 
μονάδας και εργαστηριακού κέντρου, καθώς και υπευ¬ 
θύνου τομέα Ε.Κ., να υποβάλουν αίτηση στον Διευθυντή 
της σχολικής μονάδας όπου ανήκουν οργανικά, εντός 
της προθεσμίας που προβλέπει η πρόσκληση. 

Η πρόσκληση αναρτάται στην ιστοσελίδα της Διεύθυν¬ 
σης Εκπαίδευσης και κοινοποιείται σε όλες τις σχολικές 
μονάδες και εργαστηριακά κέντρα αρμοδιότητάς της. 

Αρθρο 16 
Επιλογή 

Ο σύλλογος των διδασκόντων κάθε σχολικής μονάδας, 
σε συνεδρίασή του και με βάση τα κριτήρια του άρθρου 
20 του Ν. 4327/2015, αφού συγκροτήσει εφορευτική επι¬ 
τροπή, προβαίνει σε μυστική ψηφοφορία και συντάσσει 
αιτιολογημένη απόφαση επιλογής υποδιευθυντή ή όπου 
απαιτείται υποδιευθυντών της σχολικής μονάδας και ερ¬ 
γαστηριακών κέντρων, καθώς και υπευθύνων τομέων Ε.Κ. 

Η απόφαση του Συλλόγου διδασκόντων μαζί με το 
πρακτικό της επιλογής διαβιβάζονται από τον Πρόεδρο 
της εφορευτικής επιτροπής στο διευρυμένο ΠΥΣΠΕ- 
ΠΥΣΔΕ, το οποίο διενεργεί τον έλεγχο της συνδρομής 
των προϋποθέσεων και της νομιμότητας της διαδικα¬ 
σίας διαμόρφωσης της απόφασης. 

Άρθρο 17 
Τοποθέτηση 

Σε περίπτωση που το διευρυμένο ΠΥΣΠΕ - ΠΥΣΔΕ δεν 
εγκρίνει την επιλογή του συλλόγου των διδασκόντων 
θα πρέπει να αιτιολογήσει πλήρως την απόφαση του 
αυτή προς τον Περιφερειακό Διευθυντή Εκπαίδευσης, 
ο οποίος παίρνει και την τελική απόφαση. 


Άρθρο 18 

Πλήρωση κενών θέσεων 

Σε κενές ή κενούμενες θέσεις Διευθυντών ή υποδιευ¬ 
θυντών σχολικών μονάδων και εργαστηριακών κέντρων 
και υπευθύνων τομέων Ε.Κ., η διαδικασία επιλογής επα¬ 
ναλαμβάνεται το αργότερο εντός τριών μηνών, με από¬ 
φαση του οικείου διευρυμένου ΠΥΣΠΕ ή ΠΥΣΔΕ 
Η απόφαση αυτή να δημοσιευθεί στην Εφημερίδα της 
Κυβερνήσεως. 

Μαρούσι, 19 Μα'ΐου 2015 

Ο ΑΝΑΠΛΗΡΩΤΗΣ ΥΠΟΥΡΓΟΣ 

ΑΝΑΣΤΑΣΙΟΣ ΚΟΥΡΑΚΗΣ 

